**भारत सरकार**

**रेल मंत्रालय**

**राज्‍य सभा**

**23.03.2018 के**

**अतारांकित प्रश्‍न सं. 3333 का उत्‍तर**

**सेना द्वारा रेल पुलों का निर्माण**

**3333. श्री महेन्द्र सिंह माहराः**

**क्या रेल मंत्री यह बताने की कृपा करेंगे किः**

(क) रक्षा कर्मियों द्वारा देश में जिन-जिन स्थानों पर रेलवे ऊपरि पुलों का निर्माण किया गया है उसकी सूची क्या है;

(ख) क्या सरकार कम समय और लागत में पुलों के निर्माण को ध्यान में रखते हुए महत्वपूर्ण रेल पुलों (जो 100 साल से भी अधिक पुराने हैं) का निर्माण सेना द्वारा कराए जाने पर विचार करेगी; यदि हां, तो किन-किन स्थानों पर पुलों का निर्माण किया जाएगा; और

(ग) यदि नहीं, तो क्या सरकार इस संबंध में देश, रेल और जनता के हित में निर्णय लेगी?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

1. से (ग) : मुंबई उपनगरीय क्षेत्र के एलफिन्‍स्‍टन रोड एवं परेल, अम्बिवली और करी रोड रेलवे स्‍टेशनों पर फुट ओवर ब्रिज (एफओबी) के निर्माण के लिए भारतीय सेना की सहायता ली गई है।

रेलवे स्‍टेशनों पर एफओबी सहित अवसंरचना की मरम्‍मत/अनुरक्षण करना एक सतत प्रक्रिया है। भारतीय रेलों के पास रेलवे स्‍टेशनों पर एफओबी का निरीक्षण करने, मरम्‍मत करने और पुनर्निर्माण करने की मौजूदा प्रक्रिया समय की कसौटी पर खरी उतरी है। प्रत्‍येक एफओबी का नियमित अन्‍तराल पर निरीक्षण किया जाता है। निरीक्षण के परिणाम के अनुसार उपयुक्‍त आवश्‍यक कार्रवाई की जाती है।

इस समय, भारतीय रेलवे के किसी अन्‍य एफओबी के निर्माण कार्य को भारतीय सेना को सौंपने का कोई प्रस्‍ताव नहीं है।

\*\*\*\*\*\*\*